
Magyarország köztársasági elnöke a politikai térben -Kockázatok és felelősség

Kulcsszavak: államfői magatartás, válságszerepek, elnöki felelősség
Politikatudományi kutatásaim már több ízben foglalkoztak a köztársasági elnök hatalmának megismerésével, az elnöki hatalom korlátjainak azonosításával és az államfőt érintő politikaelméleti összefüggések feltérképezésével az úgynevezett politikatudományi háromszög valamennyi dimenziójára tekintettel. Korábbi munkáim során egyértelművé vált, hogy a „polity” (politikai intézményrendszer) és a „policy” (közpolitikai folyamatok) szempontjából is releváns kérdések mentén vizsgálható a köztársasági elnöki intézmény, ugyanakkor hipotézisem szerint a „politics” (a politika konfliktusos világa) terében is értelmezhető a magyar államfő aktivitása, a háromszög e dimenziójában az elnök lehetőségei, szerepvállalásának kockázatai még feldolgozatlanok a politikatudományi irodalomban.

Kutatásom tágabb célja tehát a fentiekhez igazodva, hogy új szempontok mentén haladva folytassam a köztársasági elnöki tevékenység, az államfői politika megismerését, emellett a kutatás szűkebb célkitűzése, hogy konkrét fogalmi hálót állítson fel a mindenkori köztársasági elnök politikai szerepvállalásának elemzésére.

Dolgozatom első felében az államfő hatalmi lehetőségeit befolyásoló tényezőket mutatom be, így az (1) objektív tényezőket: a hatalommegosztás elve, az adott állam kormányzati berendezkedése vagy éppen az államfő hatáskörei. És a (2) szubjektív kereteket, amelyekben az elnök sajátos politikai arculata kiteljesedhet: az elnök szerepfelfogása, viszonyrendszere a politikai élet más szereplőivel és az elit felfogása az államfői tisztségről.

A kutatás létrejöttét a 2024 év eleji „kegyelmi botrány” katalizálta, ami összefüggésben a magyar köztársasági elnök alkotmányos szerepével lehetővé teszi a tematikus elemzést: a válságelméleti megközelítést, ebből pedig kiolvasható az elnöki magatartással kapcsolatos ellenszenv jelentősége. Tanulmányom második fele így – az elméleti bevezetőben felvázolt elemzési szempontokat figyelembe véve az 1989 óta hivatalba lépett köztársasági elnökök megosztó cselekvési mintázataira koncentrál.

Az elemzés igazolta az alaphipotézist: a magyar államfő kétségkívül a politika konfliktusos világának aktora, ugyanakkor cselekvési mintázatainak kiválasztásáért felelősséggel tartozik, ám a tudomány nem rendelkezik megfelelő fogalommal a speciális elnöki felelősség körülírására. Az elnök magatartása hatással van önmagára, az alkotmányos intézményrendszerre, sőt negatív politikai attitűdöket is felébreszthet a társadalomban.



